Document ID: 32011D0401

KOMISIJOS ĮGYVENDINIMO SPRENDIMAS
2011 m. liepos 6 d.
kuriuo nustatomas Sąjungos finansinis įnašas išlaidoms, patirtoms 2009 m. Italijoje taikant skubias kovos su paukščių gripu priemones, atlyginti
(pranešta dokumentu Nr. C(2011) 4774)
(Tekstas autentiškas tik italų kalba)
(2011/401/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 4 straipsnį,
kadangi:
(1)
Pagal finansinio reglamento 75 straipsnį ir Įgyvendinimo taisyklių 90 straipsnio 1 dalį įsipareigojimai dėl išlaidų iš Sąjungos biudžeto yra grindžiami ankstesniu institucijos arba kitų institucijų, kurioms institucija yra perdavusi įgaliojimus, finansavimo sprendimu, kuriame išdėstomi pagrindiniai su biudžeto išlaidomis susijusių veiksmų elementai;
(2)
Sprendimu 2009/470/EB nustatyta Sąjungos finansinio įnašo, skirto specialiųjų veterinarijos priemonių, įskaitant skubias priemones, išlaidoms atlyginti, nustatymo tvarka. Siekdama padėti kuo greičiau likviduoti paukščių gripą, Sąjunga turėtų finansiškai prisidėti prie reikalavimus atitinkančių valstybių narių patirtų išlaidų atlyginimo. Minėto sprendimo 4 straipsnio 3 dalies pirmoje ir antroje įtraukoje nustatyta, kokia dalis valstybių narių patirtų išlaidų privalo būti atlyginta;
(3)
2005 m. vasario 28 d. Komisijos reglamento (EB) Nr. 349/2005, nustatančio Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (2) 3 straipsnyje nustatyta, kokioms išlaidoms atlyginti gali būti skiriama Sąjungos finansinė parama;
(4)
2010 m. kovo 5 d. Komisijos sprendimu 2010/148/ES dėl Sąjungos finansinio įnašo, skirto skubių kovos su paukščių gripu priemonių Čekijoje, Vokietijoje, Ispanijoje, Prancūzijoje ir Italijoje 2009 m. išlaidoms atlyginti (3) suteiktas Sąjungos finansinis įnašas skubių kovos su paukščių gripu priemonių Italijoje 2009 m. išlaidoms atlyginti;
(5)
2010 m. kovo 24 d. Italija, vadovaudamasi Komisijos reglamento (EB) Nr. 349/2005 7 straipsnio 1 ir 2 dalimis, pateikė oficialų prašymą 966 694,15 EUR kompensacijai;
(6)
Sąjungos finansinis įnašas išmokamas tik su sąlyga, kad planuota veikla buvo tikrai įgyvendinta ir valdžios institucijos per nustatytus terminus pateikė visą reikalingą informaciją. 2011 m. vasario 14 d. Italijai buvo pateiktos Komisijos pastabos, tinkamų finansuoti išlaidų skaičiavimo metodas ir galutinės išvados. 552 110,80 EUR suma laikoma netinkama finansuoti pagal Reglamento (EB) Nr. 349/2005 finansavimo tinkamumo taisykles. 2011 m. kovo 16 d. e. paštu Italija išreiškė sutikimą;
(7)
Italijos valdžios institucijos visiškai įvykdė Sprendimo 2009/470/EB 3 straipsnio 4 dalyje ir Reglamento (EB) Nr. 349/2005 7 straipsnyje nustatytus techninius ir administracinius reikalavimus;
(8)
Atsižvelgiant į šias aplinkybes reikėtų nustatyti bendrą Sąjungos finansinį įnašą, kuriuo būtų atlygintos tinkamos finansuoti išlaidos, patirtos 2009 m. likviduojant paukščių gripą Italijoje;
(9)
Šiame sprendime nustatytos priemonės atitinka Maisto ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sąjungos finansinis įnašas išlaidoms, susijusioms su paukščių gripo likvidavimu Italijoje 2009 m., atlyginti yra 414 583,35 EUR.
2 straipsnis
Šis sprendimas yra finansavimo sprendimas, kaip nurodyta Finansinio reglamento 75 straipsnyje, ir skiriamas Italijos Respublikai.
Priimta Briuselyje 2011 m. liepos 6 d.

Labels: 5
20
0
6
18
15